নিজস্ব প্রতিবেদন: নোট বাতিলের কোনও উদ্দেশ্যই পূরণ হয়নি। নোটবন্দির বর্ষপূর্তিতে এভাবেই নবান্নে বসে কেন্দ্রকে আক্রমণ শানালেন মমতা বন্দ্যোপাধ্যায়। এদিন মমতা বলেন, ''নোট বাতিলের সব উদ্দেশ্যেই ব্যর্থ হয়েছে। সুইস ব্যাঙ্ক থেকে কালো টাকা আসেনি। কাশ্মীরে জঙ্গিদের দৌরাত্ম্য বেড়েছে। কমেনি সন্ত্রাসবাদ।'' তাহলে কোন কাজটা হয়েছে? প্রশ্ন মমতার।   মুখ্যমন্ত্রী আরও বলেন, ''নোট বাতিল আর্থিক বিপর্যয়। এনিয়ে তদন্ত হওয়া উচিত। নোটবন্দি ও জিএসটি সাধারণ মানুষের উপরে দ্বিগুণ বোঝা চাপিয়েছে। সাধারণ মানুষের কথা ভাবছে না কেন্দ্রীয় সরকার।অর্থনীতি মুখ থুবড়ে পড়েছে।'' প্রধানমন্ত্রীর নাম না করে মমতা বলেন, ''প্রতিদিন শুধু ভাষণ দেওয়াই কাজ। মানুষের কথা ভাবে না এই সরকার। প্রতিহিংসার পথে চলছে কেন্দ্র। কেন কৃষকরা আত্মহত্যা করছেন? সুরাটে ১ লক্ষ মানুষ কাজ হারিয়েছেন। গুজরাটে বিজেপির নৈতিক হার হয়েছে। দলতন্ত্র প্রতিষ্ঠা করতে চাইছে তারা। উন্নয়নের দিকে কোনও নজর নেই। পাহাড়ে বাহিনী দিচ্ছে না। আমরা কেন্দ্রের বিরুদ্ধে লড়াই চালিয়ে যাব।'' মমতার খোঁচা, ''ইতিহাসে তুঘলকি শাসন পড়েছি। এবার দেখে নিলাম।'' এরইসঙ্গে মুখ্যমন্ত্রীর মন্তব্য, সংসদে বিরোধীরা একজোট হয়েছে। গণতান্ত্রিকভাবে প্রতিবাদ হচ্ছে। মানুষের আস্থা হারিয়েছে কেন্দ্র। দেশজুড়ে দলিতদের উপরে অত্যাচার হচ্ছে। সংখ্যালঘুদের উপরে অত্যাচার হচ্ছে। শুধু সংগঠন বাড়ানোয় নজর কেন্দ্রীয় মন্ত্রীদের। রাজ্যে রাজ্যে ঘুরে বেড়াচ্ছেন তাঁরা।''